De vil spre så mange falske utgaver at originalen forsvinner. «Jeg ber om at du sprer denne boka videre til alle du kjenner», skriver terrorsiktede Breivik i innledningen til sitt manifest, som ble lagt ut på nettet kort tid før bombingen i Oslo og skytingen på Utøya fredag. Nå har en gruppe nettaktivister tenkt å gjøre akkurat det, men neppe på den måten Breivik selv hadde sett for seg, skriver den australske avisa Herald Sun. Aktivistene oppfordrer nettbrukere i hele verden til å ødelegge manifestet ved å lage manipulerte versjoner av det. Målet er at det til slutt skal finnes så mange versjoner at ingen lenger vet hvilken som er ekte.